b'\n_START_ARTICLE_\nIetigalis\n_START_PARAGRAPH_\nIetigalis, ieties antgalis, smaigalys \xe2\x80\x93 ieties priekinio galo \xc4\xaftaisas, skirtas nukauti ar \xc5\xbeeisti prie\xc5\xa1inink\xc4\x85 ar med\xc5\xbeiojam\xc4\x85 gyv\xc5\xabn\xc4\x85, taip pat - pramu\xc5\xa1ti \xc5\xa1arvus. Ietigaliai yra da\xc5\xbenai archeologiniuose tyrimuose randami archeologiniai radiniai.\n_START_SECTION_\nIstorija\n_START_PARAGRAPH_\nIetigaliai \xc5\xbeinomi nuo akmens am\xc5\xbeiaus. I\xc5\xa1 prad\xc5\xbei\xc5\xb3 vienas ieties galas buvo nusmailinamas arba apdeginamas, v\xc4\x97liau prie jo prad\xc4\x97ta tvirtinti 20\xe2\x80\x9330\xc2\xa0cm ilgio, kartais 40\xe2\x80\x9360\xc2\xa0cm ilgio ietigal\xc4\xaf. Ankstyviausi ietigaliai gaminti i\xc5\xa1 titnago mikrolit\xc5\xb3, v\xc4\x97liau i\xc5\xa1 kaulo ir rago, o paplitus metalams juos imta lieti i\xc5\xa1 bronzos ir \xc5\xbealvario, kaldinti i\xc5\xa1 gele\xc5\xbeies ir galiausiai i\xc5\xa1 ra\xc5\xa1tuoto Damasko plieno. Kai kuri\xc5\xb3 ietigali\xc5\xb3 \xc4\xafmovos buvo inkrustuojamos brangiaisiais metalais.\n_START_SECTION_\nKlasifikacija\n_START_PARAGRAPH_\nPagal form\xc4\x85 ir tvirtinimo prie koto b\xc5\xabd\xc4\x85 ietigaliai skirstomi \xc4\xaf \xc4\xafmovinius ir \xc4\xaftveriamuosius. Ietigal\xc4\xaf sudaro plunksna ir \xc4\xafmova arba \xc4\xaftvaras. Labiausiai buvo paplit\xc4\x99 ietigaliai su karklo lapo pavidalo ir rombo formos plunksnomis. Kiek re\xc4\x8diau naudoti ietigaliai su profiliuotomis i\xc5\xa1t\xc4\x99sto trikampio formos ir lanceto pavidalo plunksnomis, kuri\xc5\xb3 skersinis pj\xc5\xabvis \xe2\x80\x93 l\xc4\x99\xc5\xa1io, rombo, i\xc5\xa1t\xc4\x99sto rombo formos, arba su briauna. Svaidom\xc5\xb3j\xc5\xb3 ie\xc4\x8di\xc5\xb3 ietigaliai daryti su viena arba dviem u\xc5\xbebarzdomis \xe2\x80\x93 jos kliud\xc4\x97 i\xc5\xa1traukti iet\xc4\xaf i\xc5\xa1 k\xc5\xabno arba skydo.\n_START_SECTION_\nLietuvoje\n_START_PARAGRAPH_\nLietuvoje paleolite, mezolite ir neolite naudoti \xc4\xaftveriamieji titnaginiai lauro lapo pavidalo, trikampiai, smail\xc5\xabs ir siauri kauliniai ar raginiai ietigaliai. Bronzos am\xc5\xbeiuje prad\xc4\x97ta gaminti \xc4\xafmovinius \xc5\xbealvarinius ir \xc4\xaf juos pana\xc5\xa1ius kaulinius ietigalius. Gele\xc5\xbeies am\xc5\xbeiuje paplito \xc4\xafmoviniai, re\xc4\x8diau \xc4\xaftveriamieji gele\xc5\xbeiniai ietigaliai. I t\xc5\xabkstantme\xc4\x8dio pirmajai pusei b\xc5\xabdingi ietigaliai su pla\xc4\x8diomis, da\xc5\xbenai i\xc5\xa1kilia briauna, plunksnomis. Naudoti karklo, lauro lapo, trikampio profiliuotomis ir pailgos \xc5\xa1irdies formos plunksnomis ietigaliai. Nuo 2 t\xc5\xabkstantme\xc4\x8dio prad\xc5\xbeios paplitus \xc5\xa1arvams, imta gaminti plieninius ietigalius su siaura, ilga arba trumpa rombine plunksna, XI a. \xe2\x80\x93 XII a. prad\xc4\x97ti naudoti Damasko plieno ietigaliai. II a. \xe2\x80\x93 XVI a. prad\xc5\xbeioje ietigali\xc5\xb3 randama kapinynuose, piliakalniuose ir gyvenviet\xc4\x97se; II a. \xe2\x80\x93 XVI a. kapuose da\xc5\xbeniausiai randama po du ir daugiau skirting\xc5\xb3 form\xc5\xb3 gele\xc5\xbeini\xc5\xb3 ietigali\xc5\xb3.'